Նորին սրբազնութեան յայտարարութիւնները որոշ չափով զգայացունց են։ Փարիզի «Նոր Յառաջ» թերթն ալ կը մատնանշէ, որ ի տարբերութիւն առաջին փուլին շրջանառութեան մէջ մտած լուրերէն՝ թեմակալ առաջնորդը օրակարգի վրայ բերած է նաեւ կողոպուտի մը խնդիրը։ Ան Հայաստանի tert.am կայքէջին շաբաթավերջին տուած հարցազրոյցին մէջ ըրած է շատ կարեւոր մատնանշումներ։ Իր համոզմամբ՝ Նիսի մէջ հովուատան կողոպուտի ետին կանգնած են այն ուժերը, որոնք հաշտութեան համաձայն չեն։ Հարկ է նշել, որ Ֆրանսայի թեմը ջանքեր կը գործադրէ հաշտութեան հասնելու համար Նիսի այն շրջանակներուն հետ, որոնք Հայաստանեայց Առաքելական Եկեղեցւոյ անունը օգտագործելէ զրկուած ըլլալով հանդերձ կը յաջողին իրենց հակակշռին տակ պահել հայկական եկեղեցւոյ շէնքը։ Մինչ այդ, ամենավերջին դէպքերուն կապակցութեամբ ֆրանսական դատական իշխանութիւնները կը պատրաստուին արձակել վճիռ մը, որ կրնայ յստակացնել առկայ փուլին հարցականները։